Polisie vang 'gewelddadige misdadiger' ná hy ontsnap | Maroela Media
'n Man wat met 13 gewelddadige misdade verbind word, is weer in hegtenis geneem ná hy uit aanhouding by die Protea Glen-polisiestasie in Soweto ontsnap het.
Volgens luitenant-kolonel Lungelo Dlamini, 'n polisiewoordvoerder, het die polisie die verdagte, Sifiso Kunene, Maandag by die Nancefield-hostel vasgetrek. Die polisie het sy kar by die hostel opgemerk en gaan ondersoek instel.
"Hy wou weg hardloop en is in die been gewond. Hy is onder die polisie se toesig in 'n plaaslike hospitaal," het Dlamini gesê.
Kunene het op 19 April in die Protea-landroshof verskyn en het drie dae daarna uit die polisieselle ontsnap. Hy was veronderstel om na Paulpietersburg in KwaZulu-Natal vervoer te word, waar hy teregstaan op twee aanklagtes van moord en verskeie aanklagtes van gewapende roof. Hy gaan nou ook van ontsnapping aangekla word.